Bjarne Laustsen (S), 2008-06-12:
Jeg synes, det var godt, at velfærdsministeren trods alt kom op her ved tredjebehandlingen og forklarede, hvad det var, der lå bag de ord, for man kan sagtens komme til at forplumre debatten, når man bruger forkerte ord og forkerte motiver.
Vi taler meget om frihed til kommunerne, og det var jo noget, Københavns Kommune fandt ud af helt uden vores indblanding.
Det, der er problemet her, er, når Folketinget og regeringen, et flertal, vil lave en snæver lov, som har vist sig at være en fiasko, og så yderligere vil køre videre med den - en lov, som ingen er interesseret i.
Det er da fuldstændig hul i hovedet.
Det burde man stoppe.
Jeg ville simpelt hen blive så sur, hvis der var nogen, der ville sælge min bolig uden at involvere mig, og uden at jeg var indforstået med, at den skulle sælges.
Ud over at det er et ideologisk projekt, mangler vi simpelt hen totalt set at få at vide, hvad der er så godt ved, at staten absolut skal have lov at sælge de almene boliger.
Vi ved, at kommunerne er imod det.
Vi ved, at boligforeningerne er imod det.
Og derfor er det noget underligt noget, at vi står i den her situation.
Ved andenbehandlingen ville velfærdsministeren ikke tage ordet.
Jeg bad så om at få et samråd - fru Sophie Hæstorp Andersen har jo været inde på det samme - hvor vi heller ikke fik særlig meget at vide.
Jeg synes, at det er vigtigt, at velfærdsministeren i dag kommer op og fortæller den undrende befolkning - og der er jo hundredtusindvis af folk, der bor til leje eller måske har en andelsbolig - hvad der egentlig er regeringens politik på det her område.
Velfærdsministeren har brugt den begrundelse, at meget kunne have set anderledes ud, hvis ikke Københavns Kommune havde solgt de her boliger, men det er nøjagtig det, som regeringen lægger op til med den her forsøgslov.
Det kunne også være væsentligt at få at vide i dag, hvilken kærlighed ministeren har til forsøgsloven, for man kunne jo stoppe den.
Den har eksisteret i et stykke tid, der er blevet solgt ni boliger over lang tid, og ingen af køberne har fået deres skøde endnu.
Det er en total fiasko for hele området.
Jeg mangler simpelt hen at få at vide, hvad det var, der var så galt ved, at Københavns Kommune solgte boligerne til deres lejere.
De fik endda et frit valg, med hensyn til om de ville købe dem, eller om de fortsat ville sidde til leje.
Det mangler vi at få at vide.
Dernæst kan vi jo se, at regeringens boligpolitik ligger i ruiner, fordi man har stoppet byggeriet af nyt.
Det betyder, at vi kommer til at mangle almene boliger.
Det er nøjagtig det samme, der vil ske, hvis man sælger dem, for man kan ikke sælge boligerne til det, det koster at få bygget nyt.
Derfor har vi et stort problem her.
Det næste, man har gjort, er at ødelægge det gode princip med andelsboliger, nemlig at den fattige mand, håndværkeren og andre kunne købe en billig bolig, hvor man tog det bedste fra lejekonceptet og det bedste fra ejerkonceptet og så havde en andelsbolig.
De er blevet så dyre nu, at ganske almindelige mennesker ikke har råd til at købe dem, og det synes jeg er synd.
Der er en enkelt ting, man kunne lave om på, nemlig den her mulighed, der er indført, for, at man kan tage pant og låne i pantet.
Det kan vi se har været med til at jobbe priserne i vejret, og det har gjort, at vi har fået den her ubalance.
Jeg har regeringen alvorligt mistænkt for at arbejde på, at der kun skal være en boligtype i Danmark fremover, og det er en ejerbolig.
Det er projektet, og det vil jeg gerne advare imod.
Ministeren kan jo bekræfte det, men hvis man siger, at det er der ingenting om, bør man sætte gang i en handlingsplan, der sørger for, at der bliver bygget nyt.